Histerie oor Momo 'onnodig' | Netwerk24
Histerie oor Momo 'onnodig'
28 Februarie 2019 19:16
Kenners meen die sogenaamde Momo-uitdaging, wat glo selfleed aanmoedig, is 'n foppery wat onnodige paniek onder volwassenes saai.
Emma Sadleir, mediaregkenner, het Donderdag op haar Facebookblad geskryf sy is bekommerd oor die histerie rondom dié uitdaging.
"Die histerie maak dit net gewilder en gee dit baie meer lugtyd as wat dit verdien."
Die histerie maak dit net gewilder en gee dit baie meer lugtyd as wat dit verdien.
Sadleir skryf sy het die afgelope twee dae sowat 850 kinders tussen die ouderdomme van 12 en 18 jaar gevra of hulle al van die Momo-uitdaging gehoor het.
"Nie een van hulle het al daarvan gehoor nie. Ek het nie verder iets daaroor gesê nie."
Sy waarsku dat die aansteeklikheid van selfdood baie werklik is.
Momo, 'n gedroggesig wat 'n namaaksel is van 'n Japanse pop, daag kinders glo uit om gevaarlike dinge te doen sonder om hul ouers daarvan te sê.
"Die Momo-uitdaging kom glo as 'n angswekkende foto op aanlyn platforms wat die gebruiker versoek om 'Momo' op WhatsApp deur een van verskeie nommers te kontak.
Volgens berigte gee die karakter kinders opdrag om uitdagings uit te voer wat hulle 'n geheim moet hou, anders maak 'Momo' hulle dood."
The Guardian berig verskeie organisasies meen die Momo-uitdaging het aanvanklik geen skade aangerig nie, maar die histerie daarom kan kwesbare mense in gevaar stel deur hulle aan te moedig om aan selfleed te dink.
Die UK Safer Internet-sentrum het die uitdaging as fopnuus uitgemaak en YouTube sê daar is geen bewyse dat video's wat die Momo-uitdaging wys of dit bevorder op sy platform beskikbaar is nie.
Die Samaritans, 'n Britse beradingsorganisasie, sê daar is geen bevestigde bewyse in Brittanje of die res van die wêreld dat selfdood gekoppel kan word aan die Momo-uitdaging nie.
"Wat belangriker is, is dat ouers en mense wat met kinders werk, op breedvoerige aanlyn-veiligheidsriglyne konsentreer."
Die BBC berig die polisie in die Verenigde Koninkryk het geen berigte ontvang oor kinders wat hulself leed aandoen weens die Momo-uitdaging nie.
Sadleir stel die volgende veiligheidsriglyne vir ouers voor:
* Hou jou kind se foon dop en weet watter apps hulle gebruik en hoe die apps werk.
* Behou goeie kommunikasie. As jou kind ooit iets sien wat hom of haar ongemaklik laat voel, moet hulle jou daarvan kan vertel sonder dat jy oorreageer. Die internet het geen perke nie; kinders sal op onvanpaste inhoud en mense met verskuilde motiewe afkom. Hoe jy reageer sal bepaal of hulle jou die volgende keer sal vertel wanneer dit gebeur.